Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 8. svibnja 2011.

18(73)2011.

Evanđelje Lk 24,13-35
Čitanje svetog Evanđelja po Luki
Onog istog dana – prvog u tjednu – dvojica Isusovih učenika putovala su u selo koje se zove Emaus, udaljeno od Jeruzalema šezdeset stadija. Razgovarahu međusobno o svemu što se dogodilo. I dok su tako razgovarali i raspravljali, približi im se Isus i pođe s njima. Ali prepoznati ga – bijaše uskraćeno njihovim očima. On ih upita: »Što to putem pretresate među sobom?« Oni se snuždeni zaustave te mu jedan od njih, imenom Kleofa, odgovori: »Zar si ti jedini stranac u Jeruzalemu te ne znaš što se u njemu dogodilo ovih dana?« A on će: »Što to?« Odgovore mu: »Pa ono s Isusom Nazarećaninom, koji bijaše prorok – silan na djelu i na riječi pred Bogom i svim narodom: kako su ga glavari svećenički i vijećnici naši predali da bude osuđen na smrt te ga razapeli. A mi se nadasmo da je on onaj koji ima otkupiti Izraela. Ali osim svega toga ovo je već treći dan što se to dogodilo. A zbuniše nas i žene neke od naših: u praskozorje bijahu na grobu, ali nisu našle njegova tijela pa dođoše te rekoše da su im se ukazali anđeli koji su rekli da je on živ. Odoše nato i neki naši na grob i nađoše kako žene rekoše, ali njega ne vidješe.« A on će im: »O bezumni i srca spora da vjerujete što god su proroci navijestili! Nije li trebalo da Krist sve to pretrpi te uđe u svoju slavu?« Počevši tada od Mojsija i svih proroka, protumači im što u svim Pismima ima o njemu. Uto se približe selu kamo su išli, a on kao da htjede dalje. No oni navaljivahu:

OSTANI S NAMA
»Ostani s nama jer zamalo će večer i dan je na izmaku!« I uniđe da ostane s njima. Dok bijaše s njima za stolom, uze kruh, izreče blagoslov, razlomi te im davaše. Uto im se otvore oči te ga prepoznaše, a on im iščeznu s očiju. Tada rekoše jedan drugome: »Nije li gorjelo srce u nama dok nam je putem govorio, dok nam je otkrivao Pisma?« U isti se čas digoše i vratiše u Jeruzalem. Nađoše okupljenu jedanaestoricu i one koji bijahu s njima. Oni im rekoše: »Doista uskrsnu Gospodin i ukaza se Šimunu!« Nato oni pripovjede ono s puta i kako ga prepoznaše u lomljenju kruha.
Riječ Gospodnja.

PUT U EMAUS - OTVORENOST PREMA DRUGIM LJUDIMA (Lk 24,13-35)
Što nam sve poručuje događaj Isusovog uskrsnuća i njegovog 'ukazanja'? U svakom slučaju ne radi se o historijskom opisu nego je govor o simbolici i trajnom događanju. Uskrsnuće se trajno događa. Trajno se događa i ukazanje Isusovo. Ali da se doživi vlastito uskrsnuće potrebno je da se i mi samo otvorimo božanskoj moći. Božanskoj ljubavi. Uvijek se događa isto. Nitko nije očekivao Isusovo uskrsnuće. Marija Magdalena misli da je vrtlar.
Apostoli misle da je neki duh, a učenici na putu u Emaus ne mogu ga prepoznati, iako su mu se divili i slušali njegove riječi. Bili su i živjeli s njime i opet ga ne prepoznaju. Kad se rodio nitko nije očekivao da će se na taj način pojaviti Mesija. Kad je umro opet nitko nije mislio niti se nadao uskrsnuću. To događanje svima je bilo nepoznato iako je drijemalo kao nada i vjera. Svete žene, u svojoj vjernosti, traže Isusa među mrtvima, ne mogu ga imaginirati kao živa. Ovo je slika i nas kršćana (Usp. Bonhoefer) koji ga tražimo tamo gdje on nije. On je sa živim ljudima. Toliko im je govorio i još ga ne poznaju... samo u čudesima, u akcijama... a povijest?
On im je govorio kako je Bog govorio kroz povijest i ljudi ga nisu poznavali. Da li bi i nama kao i učenicima u Emaus Krist mogao nabrojiti momente kad nam je sve ovo najavljivao - sve što će se dogoditi. I kada su spoznali da je živ ni tada im nije jasno - tada se pojavljuju njihove imaginacije. Trebalo bi da Bog bude podložan čovjeku, a ne obratno... Karakteristika je Kristove ljubavi da nadilazi vrijeme i prostor, da nadilazi materiju i materijalni život.
Sve je ovo naša povijest i naša smrt. Tko je susreo uskrslog Krista slijedio ga je, a koji su otišli od njega nisu ga upoznali - tako nam svjedoče Dap (3,18). Naš ljudski život najviše kaže o našem upoznavanju Krista ili o samom priviđenju. Tko je upoznao uskrslog Krista taj je upoznao božanstvenost ljubavi. U ljubavi se uskrisuje u ljubavi se spoznaje Krista. U 'Galileji' (u prirodi) se susreće i upoznaje Krista. Također Galilejci dolaze u Jeruzalem (u grad) pričati o Uskrsnuću. A povratnici iz 'Emausa' (koji su otkrili Isusa) pričaju o Isusu. Čak su još u zdvajanju i apostoli. Ovdje bi se moglo reći da obraćenici obraćaju Crkvu.
Koliko li su puta u ovoj povijesti 'pokopali Isusa' i navalili na njegov grob kamen, a on opet uskrisuje. Isus se uvijek vraća, ne kao neki izmišljeni ideal nego kao život i prijatelj. Bit je da se otvori čovjek prema drugome čovjeku koji je također putnik. Kad bi druge ljude primali kao braću uvijek bi imali priliku susresti uskrslog Krista. Problem je u nama što ne poznajemo čovjeka pa ne prepoznajemo ni Krista. Tko god prepozna čovjeka prepoznao je Boga, i obrnuto. Tko god vjeruje u Boga prepoznaje čovjeka. Kad bi znali dijeliti život i kruh s potrebnima mi bi upoznali Isusa. Ovome nas uči svako slavljenje Euharistije.
Kroz poruku prepoznavanja Isusa u Emausu poručuje se način vjerovanja. Ukazuje se koje je naravi kršćansko vjerovanje. Bog se objavljuje preko čovjeka. Preko utjelovljenja, ali i preko služenja drugim ljudima. Kad god lomimo kruh s drugima mi smo na Božjem putu. Ovim se načinom potvrđuje realnost kršćanskog vjerovanja. Ne može se ostati samo na lijepom i pobožnom meditiranju. Čovjeku treba pristupati otvoreno, time liječimo sebe i njega. Samo otvorenošću srca jedni druge prepoznajemo. Lomljenje kruha znači djeljenje životnih briga zajednički. Egoistički interesi ne znam kako regulirani nikada ne stvaraju zajedništvo niti su zdravi ni za onoga tko ima puno niti za onoga koji nema ništa. Danas se mi nalazimo u gradu (u Jeruzalemu) u kojemu se Isusa sve manje i manje prepoznaje.
Puno je jedinki a malo zajedništva. Ljudi se doživljavaju jako usamljeno i izolirano. U takvom stanju se vrlo teško doživljava uskrsnuće. U zajedništvu se liječi sumnja (Toma), u zajedništvu se nadvladava tuga (apostoli), u zajedništvu se doživljava utjeha i spoznavanje Uskrsnuća (Emaus) - kršćanstvo je vjera zajedništva i ljubavi. Gradovi, mi, danas trebaju otići u Emaus, ali i ljudi iz Emausa doći u gradove. Onda ćemo jedni i drugi razumjeti objavljena Pisma.
Marjan Jurčević

3. vazmena nedjelja godine A
(Lk 24,13-35)
Popričesna meditacija
“O bezumni i srca spora da vjerujete...” (Lk 24,25)
Ukazuješ se dvojici razočaranih učenika koji su se zaputili u mjetašce Emaus. Nisu ni drugi učenici bili manje razočarani i žalosni. “Zar si ti jedini stranac u Jeruzalemu?”, čude se. Svi su na sličan način zabrinuti i pogođeni. Sveti Luka nam podrobno opisuje ovaj susret. I čudim se kako Te nisu odmah prepoznali...
Čudim se...? A gdje su tako često moje uši i oči? Rijetko mi srce zaigra kao ovoj dvojici. Oči ostaju zatvorene. I često Te prečujem.
Isuse, obnovi to čudo Emausa u mome srcu. Jer srca sam spora da vjerujem. A Ti često dolaziš na moje putove i presrećeš me na mojim stazama. A srce je još sporije i tvrđe za vjerovanje nego srca Tvojih učenika.
A želio bih Te osjetiti u svojoj sredini. I želio bih biti Tvoj svjedok pred ljudima. Gospodine! Preokreni u mom životu očajnu situaciju u radostan događaj pobjede ljubavi!
Priredio: Dario Miletić

Susret obitelji Zadarske nadbiskupije u subotu u Vrani
Susret obitelji Zadarske nadbiskupije održat će se u svetištu sv. Nediljice u Vrani u subotu 14. svibnja. Riječ je ujedno o središnjem nadbiskupskom događaju u animaciji vjernika za susret s papom Benediktom XVI, istaknuo je zadarski nadbiskup msgr. Želimir Puljić
Za ovaj susret organizirani su i autobusi koji će kretati iz svih župa zadarske nadbiskupije, prenosi Novi radio. Predsjednik organizacijskog odbora don Emil Bilaver:
Misno slavlje započinje u 11 sati, kojemu prethodi predprogram od 9,30 sati.

Susretati ljude poput Isusa
Da li mi - poput učenika - možemo imati i druga iskustva, naime da usred frustrirajuće svagdašnjice sretnemo Isusa? Mislim da.
Isus, Bog u čovjeku - susreće nas u nekome, koji je jednostavno tu, na obali, koji zajedno sa mnom podnosi moje napore, moju bezuspješnost pa i moje razočaranje. A da ne pogoršava svojim suosjećanjem ili savjetima nekoga tko misli da bolje zna.
Kad netko, poput Isusa, učenike sokoli i hrabri s puno ljubavi, da pokušaju još jednom, i mene svojim riječima ili primjerom oslobodi mojih spona i načina razmišljanja i ponašanja.
Ili koji je poput Isusa - pripravio jelo na žaru - i tako me, konkretnom pomoći, pomogao. Ne prisiljava me „odozgo" - nego poput Isusa moli ribu - i tako potiče da i ja dadem svoj doprinos, onoliko koliko mogu dati.
Kad mi - poput Isusa i učenika - zajedno jedemo i uživamo u zajedništvu.
Kad mi - poput Isusa i učenika - možemo šutjeti i bez puno pitanja i riječi znamo o drugom i blizu smo jedan drugom.
Kad me netko - poput Isusa - ne osuđuje i prosuđuje prema uspjehu i neuspjehu, nego me takovog, kakav jesam prihvaća i veseli se da sam jednostavno tu. Možda dijete koje se zadubi u svoju igru i mene, svojom opuštenošću, tako oduševi. DM

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 8. V. III. VAZMENA Parija. P. Majčin dan
Ponedjeljak: 9. V: Pahomije, Mirna, Kateheze za odrasle u 20,45 sati
Utorak 10. V. Gospa Trsatska. - 8. od 13. utoraka sv. Anti - molitva. Kateheze za mlade u 20,45 sati. Arbanasi slave Arbanaško čudo misama ujutro i popodne u 18 sati
Srijeda 11. V. Stela, Zvjezdana
Četvrtak 12. V. Leopold Mandić. Mise u Gospe od Zdravlja u 8 u 10 i 19 sati
Petak 13. V. Gospa Fatimska. Misa i procesija u Gospe od Zdravlja u 18,30 sati
Subota 14. V Matija ap. Matko. Misa u Bleiburgu. Spomen na KRIŽNI PUT.
Nedjelja 15. V. IV. VAZMENA Sofija
Iiduće NEDJELJE SU MISE u 8,30 u 10 i u 20 sati
Svaki dan je misa u 7 i u 20 sati
Služba časova (časoslov): svagdanom u sv. misi,
nedjeljom i svetkovinama Večernja u 19,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 19,30 sati. SVIBANJSKA POBOŽNOST

OBNOVA PODA U CRKVI SV. FRANE
8. svibnja 2011. Slijedi čišćenje bojanje stolarije oštećenih dijelova vjetrobrana. Izrada novog ambona.
Hvala Bogu u crkvi smo. Hvala našim nebeskim zaštitnicima sv. Frani, Anti,... Hvala svima.
Ovoga tjedna smo primili 2100 KN. Hvala. Molimo Vas da nam pomognete platiti (prema svojim mogućnostima) podno grijanje i izvedene radove.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)